text: Ulven har slået til igen
  13 september 2013 kl. 09.32
  Den sønderjyske ulv er tilsyneladende umættelig. I denne uge har en fåreavler ved Arrild efter alt at dømme fået bidt dyr ihjel af en ulv.
  Et lam er blevet skambidt og efterladt i græsset. Billedet er taget torsdag morgen. Samtidig blev ulven set ved 7-tiden torsdag morgen ved Bjørnkjær, der ligger lige i nærheden.
  For to uger siden fandt fåreavler Åse Svendsen fra Gånsager først tre døde dyr og siden et dødt får og et skambidt lam. Det blev senere aflivet. Efterfølgende fastslog dna-prøver fra flere af de døde dyr, at en ulv stod bag angrebene.
  Og nu tyder meget altså på, at det er den samme ulv, der har slået til igen.
  